SA akteur glo in hegtenis vir moordFoto bloot ter illustrasie. (Argieffoto: Kent Williamson) ŉ 50-jarige man wat glo bekend is vir sy rolle in Suid-Afrikaanse sepies en verhoogproduksies, is Vrydag in verband met ŉ moord in Norkem Park aan die Oos-Rand in hegtenis geneem. Ao. Barbara-Anne Ferreira, polisiewoordvoerder, sê private veiligheidsbeamptes is Vrydag na die toneel in Tenkwastraat ontbied waar die liggaam van ŉ 29-jarige man in ŉ kothuis aangetref is. Die slagoffer was vermoedelik die verdagte se lewensmaat. “Die verdagte was steeds op die toneel en in besit van ŉ Beretta-vuurwapen. Die motief vir die moord is in dié stadium onbekend.” Ferreira sê die verdagte is in hegtenis geneem en na die Tembisa-hospitaal vir behandeling geneem aangesien hy ŉ oordosis pille ingeneem het. “Hy sal van moord en die besit van ŉ ongelisensieerde vuurwapen aangekla word. “Die verdagte sal in die Kempton Park-landdroshof verskyn sodra hy uit die hospitaal ontslaan is.” Hoewel daar tans in die media beweer word dat die akteur voorheen al in die gewilde sepie 7de Laan te sien was, het 7de Laan se woordvoerder, Kaylene Bessit, aan Maroela Media bevestig dat dit nie die geval is nie.